ເມື່ອບໍ່ດົນຜ່ານມານີ້, ທ່ານ ຄຳເຈນ ວົງໂພສີ ກຳມະການສູນກາງພັກ, ຮອງຫົວໜ້າຄະນະໂຄສະນາອົບຮົມສູນກາງພັກ ພ້ອມດ້ວຍຄະນະ ໄດ້ລົງຊຸກຍູ້ ແລະ ຕິດຕາມວຽກງານສະພາບແນວຄິດ-ຫາງສຽງສັງຄົມ ຢູ່ 5 ແຂວງພາກໃຕ້ໂດຍການຕ້ອນຮັບຈາກ ທ່ານ ມະໄລທອງ ກົມມະສິດ ຄະນະປະຈຳພັກແຂວງ, ຮອງເຈົ້າແຂວງໆຈຳປາສັກ, ພ້ອມທັງຫົວໜ້າ, ຮອງຫົວໜ້າຄະນະໂຄສະນາອົບຮົມແຂວງຈຳປາສັກ ແລະ ພະນັກງານທີ່ກ່ຽວຂ້ອງ.
ການລົງຊຸກຍູ້ ແລະ ຕິດຕາມວຽກງານສະພາບແນວຄິດ-ຫາງສຽງສັງຄົມໃນຄັ້ງນີ້ ທ່ານ ຮອງຫົວໜ້າຄະນະໂຄສະນາອົບຮົມສູນກາງພັກ ໄດ້ຮັບຟັງການລາຍງານສະພາບໂດຍຫຍໍ້ ການຈັດຕັ້ງປະຕິບັດວຽກງານພາຍໃນ ໄລຍະຜ່ານມາຈາກ ທ່ານ ມະໄລທອງ ກົມມະສິດ ຄະນະປະຈຳພັກແຂວງ, ຮອງເຈົ້າແຂວງໆຈຳປາສັກ ໂດຍທ່ານໄດ້ຍົກໃຫ້ເຫັນຜົນຂອງການຊີ້ນຳ-ນຳພາວຽກງານຮອບດ້ານ ຂອງຄະນະນຳໂດຍສະເພາະແມ່ນກ່ຽວກັບສະພາບລວມຂອງແຂວງ, ໃນວຽກງານຕ້ານການລະບາດຂອງ ພະຍາດໂຄວິດ19 ຜ່ານມາ ແລະ ກະກຽມດໍາເນີນກອງປະຊຸມໃຫຍ່ 3ຂັ້ນ ຂອງແຂວງຈໍາປາສັກ. ຈາກນັ້ນ ທ່ານ ຮອງຫົວໜ້າຄະນະໂຄສະນາອົບຮົມສູນກາງພັກ ກໍໄດ້ສະແດງຄວາມຂອບໃຈຕໍ່ການຕ້ອນຮັບອັນອົບອຸ່ນຂອງການນຳແຂວງ ທັງຊົມເຊີຍຕໍ່ການຊີ້ນຳ-ນຳພາວຽກງານຮອບດ້ານຂອງການນຳແຂວງໃນຜ່ານມາ. ຫຼັງຈາກນັ້ນ ທ່ານ ຮອງຫົວໜ້າຄະນະໂຄສະນາອົບຮົມສູນກາງພັກ ໄດ້ເຂົ້າກອງປະຊຸມຮັບສ່ອງແສງສະພາບແນວຄິດ-ຫາງສຽງສັງຄົມ ປະຈຳພາກໃຕ້ ແລະ ເປັນປະທານກອງປະຊຸມຮ່ວມກັບ ທ່ານ ໜູຈັນ ຈັນທະພົງ ຄະນະປະຈຳພັກແຂວງ, ປະທານກວດກາພັກ-ລັດແຂວງ ເຂົ້າຮ່ວມກອງປະຊຸມຍັງມີ: ຫົວໜ້າຄະນະໂຄສະນາອົບຮົມ 5 ແຂວງພາກໃຕ້,ມີຜູ້ຕາງໜ້າແນວລາວສ້າງຊາດແຂວງ, ມີຜູ້ຕາງໜ້ານະຄອນປາກເຊ(ແຂວງຈຳປາສັກ).
ກອງປະຊຸມໄດ້ຮັບຟັງການລາຍງານໂດຍຫຍໍ້ກ່ຽວກັບສະພາບການເຄື່ອນໄຫວວຽກງານໂຄສະນາ-ອົບຮົມໂດຍລົງເລິກສະພາບແນວຄິດ ແລະ ຫາງສຽງສັງຄົມ ຈາກຜູ້ຕາງໜ້າຄະນະປະຈໍາພັກແຂວງ, ຄະນະໂຄສະນາອົບຮົມ 5 ແຂວງພາກໃຕ້ ລວມທັງແຂວງສະຫວັນນະເຂດ, ຕາງໜ້າແນວລາວສ້າງຊາດແຂວງ, ຕາງໜ້ານະຄອນປາກເຊ, ເຊິ່ງຜ່ານການສ່ອງແສງເຫັນໄດ້ຜົນງານດ້ານທີ່ຕັ້ງໜ້າ ແລະ ບາງວຽກງານທີ່ຈະຕ້ອງໄດ້ເອົາໃຈໃສ່ປັບປຸງຕື່ມ ທີ່ພົວພັນເຖິງວຽກງານການເມືອງ-ແນວຄິດ ຂອງພະນັກງານສະມາຊິກພັກ, ນັກຮົບ ແລະ ປະຊາຊົນບັນດາເຜົ່າຢູ່ 5 ແຂວງພາກໃຕ້.
ໃນໂອກາດດັ່ງກ່າວ,ທ່ານ ຄຳເຈນ ວົງໂພສີ ກຳມະການສູນກາງພັກ,ຮອງເລຂາຄະນະພັກ,ຮອງຫົວໜ້າຄະນະໂຄສະນາອົບຮົມສູນກາງພັກ, ກໍໄດ້ມີຄວາມເຫັນແລກປ່ຽນໃນກອງປະຊຸມ ແລະ ເນັ້ນໜັກບາງດ້ານເຊິ່ງກ່ອນອື່ນໝົດທ່ານໄດ້ສະແດງຄວາມຍ້ອງຍໍຊົມເຊີຍຂອບໃຈຕໍ່ການຕ້ອນຮັບອັນອົບອຸ່ນຂອງການນຳແຂວງຈຳປາສັກ, ທັງໄດ້ຕີລາຄາສູງຕໍ່ການປະຕິບັດໜ້າທີຂອງຄະນະໂຄສະນາອົບຮົມແຕ່ລະແຂວງທີ່ໄດ້ປະກອບສ່ວນສຳຄັນເຂົ້າໃນພາລະກິດປົກປັກຮັກສາ ແລະ ສ້າງສາແຕ່ລະທ້ອງຖິ່ນໃນຕະຫຼອດໄລຍະຜ່ານມາ ແລະ ສະເໜີໃຫ້ຄະນະໂຄສະນາອົບຮົມແຕ່ລະແຂວງສືບຕໍ່ຮັກສາ ແລະ ເສີມຂະຫຍາຍມູນເຊື້ອອັນດີງາມຂອງຕົນ ເພື່ອແນ່ໃສ່ເຮັດໃຫ້ໜ້າທີ່ການເມືອງຂອງຕົນສືບຕໍ່ມີບາດກ້າວຫັ່ນປ່ຽນໃຫມ່ທີ່ຕັ້ງໜ້າ.
ສິ່ງສຳຄັນແມ່ນໃຫ້ຄະນະໂຄສະນາອົບຮົມແຕ່ລະແຂວງ ສືບຕໍ່ກຳແໜ້ນແນວທາງ,ນະໂຍບາຍຂອງພັກ-ລັດ, ແຜນການຂອງຄະນະພັກທ້ອງຖິ່ນຕິດພັນກັບການກຳແໜ້ນພາລະບົດບາດ, ສິດ, ໜ້າທີ່ຂອງຕົນ ເພື່ອສືບຕໍ່ເປັນເສນາທິການທີ່ດີ ແລະ ມີຜົນສຳເລັດຫຼາຍກ່ວາເກົ່າໃນດ້ານວຽກງານການເມືອງ-ແນວຄິດ ໃຫ້ການນຳແຂວງ, ເອົາໃຈໃສ່ປັບປຸງແບບແຜນວິທີເຮັດວຽກລວມທັງການປະສານສົມທົບກັນອົງການເສນາທິການພາກສ່ວນອື່ນເຊັ່ນ: ຫ້ອງວ່າການ, ຄະນະຈັດຕັ້ງ, ຄະນະກວດກາແຂວງ ເພື່ອໃຫ້ວຽກງານຕ່າງໆໄປລວງດຽວກັນພ້ອມນີ້ກໍ່ສືບຕໍ່ອົດທົນຜ່ານຜ່າເຝິກຝົນທາງດ້ານຄຸນທາດການເມືອງ, ແບບແຜນການເຮັດວຽກ ແລະ ການດຳລົງຊີວິດໃຫ້ດີຂຶ້ນເລື້ອຍໆເພື່ອເປັນຕົວແບບທີ່ດີໃຫ້ພາກສ່ວນອື່ນໆ.
ພາຍຫຼັງ ສຳເລັດກອງປະຊຸມແລ້ວ ທ່ານ ຄຳເຈນ ວົງໂພສີ ກຳມະການສູນກາງພັກ, ຮອງຫົວໜ້າຄະນະໂຄສະນາອົບຮົມສູນກາງພັກ ຍັງໄດ້ເດີ່ນທາງໄປຢ້ຽມຢາມປະທານ ຄຳໄຕ ສີພັນດອນ ອະດີດປະທານ ພັກປະຊາຊົນປະຕິວັດລາວ, ອະດີດປະທານ ປະເທດ ແຫ່ງ ສ ປປ ລາວ ເພື່ອຢ້ຽມຄຳນັບ ແລະ ຂໍທິດຊີ້ນຳກ່ຽວກັບການເຄື່ອນໄຫວເຮັດວຽກງານໂຄສະນາອົບຮົມໃນໄລຍະໃໝ່ ເພື່ອກະກຽມທຸກເງື່ອນໄຂກ້າວເຂົ້າສູ່ກອງປະຊຸມໃຫຍ່ຄັ້ງທີ່ XI ພັກໃນຕໍ່ໜ້າ.